Dis 24 November en soos ons in Imizamo Yethu in Houtbaai inry vir ons twee weeklikse uitreik, kan ons die opwinding in die lug voel. Die kinders wéét net. Hier kom iets… Daar is min dinge wat ‘n kind so opgewonde maak soos ‘n geskenk, en elke jaar by ons laaste byeenkoms word kersgeskenke uitgedeel. Hierdie boodskap versprei soos ‘n veldbrand, en soos ons aangery kom, wag daar honderde kinders by die deure van die Iziko Lobomi Centre of Life waar ons normaalweg bymekaarkom. Soos die kinders die saal instroom kry elkeen ‘n malvalekker vissie, en dan is dit tyd vir fliek kyk. Almal skarrel om ‘n sitplekkie te kry want daar is maar min plek en baie kinders. Ons wys ‘n uittreksel uit die Jesusfilm wat gaan oor die geboorte van Jesus om die werklike rede vir Kersfees te vier.
Dit gaan maar woes, want vanaand is daar honderde kinders, aansienlik meer as die 80 tot 150 waaraan ons gewoond is op ‘n “gewone”aand. Dis egter te verwagte, want die getalle neem maar toe soos die afsluiting naderkom. Daar word egter hard gebid dat daar tog net ewe veel kinders as geskenke sal wees want daar is net 610 geskenke en ons het geen idee hoeveel kinders daar is nie! Terwyl ‘n paar helpers die kinders in toom probeer hou tydens die fliek, word daar rondgeskarrel deur die ander helpers om die kersgeskenke gereed te maak.